b"\n_START_ARTICLE_\nStrelna\n_START_SECTION_\nPeter den stores palass\n_START_PARAGRAPH_\nStrelna var opprinnelig godset til en svensk kansler, men ble i 1714, etter Den store nordiske krig, valgt av Peter den store som stedet for hans framtidige sommerresidens. Jean Baptiste Le Blond, som var kjent etter sitt arbeid med Andr\xc3\xa9 Le N\xc3\xb4tre ved Versailles, ble engasjert for \xc3\xa5 utarbeide planer for det framtidige palasset og tilh\xc3\xb8rende parker. Le Blond s\xc3\xa5 for seg palasset som et Chateau d'Eau, beliggende p\xc3\xa5 en rund \xc3\xb8y. Hagene ble planlagt i henhold til Le Blonds planer, men han d\xc3\xb8de f\xc3\xb8r han kunne virkeliggj\xc3\xb8re sine planer for palasset._NEWLINE_I 1718 ble det oppf\xc3\xb8rt et midlertidig tre-palass i Strelna. Det ble benyttet av de russiske kongelige som et slagt jaktslott, og er blitt omhyggelig bevart helt til i dag. Etter Le Blonds d\xc3\xb8d gikk oppdraget med byggingen av palasset til Nicholo Michetti, en elev av den store Carlo Fontana. Grunnsteinen ble lagt ned i juni 1720, men \xc3\xa5ret etter ble det \xc3\xa5penbart at stedet var d\xc3\xa5rlig egnet for installering av fontener, noe som var grunnen til at Peter i stedet valgte \xc3\xa5 konsentrere sin oppmerksomhet p\xc3\xa5 anlegget ved Peterhof like ved. Michetti forlot Russland skuffet, og alt arbeid i Strelna ble lagt p\xc3\xa5 is._NEWLINE_Da hun besteg tronen i 1741 hadde Elisabeth, Peters datter, til hensikt \xc3\xa5 fullf\xc3\xb8re sin fars prosject. Hennes favorittarkitekt, Bartolomeo Rastrelli, ble forespurt om \xc3\xa5 utvide og forbedre Michettis planer. Men Rastrellis oppmerksomhet ble snart avledet til andre palasser, i Peterhof og Tsarskoje Selo, s\xc3\xa5 Strelnapalasset sto uferdig til slutten av \xc3\xa5rhundret.\n_START_SECTION_\nFamiliehjem for Konstantinovitsjgrenen av Romanovfamilien\n_START_PARAGRAPH_\nI 1797 ble Strelna overdratt til storfyrst Konstantin Pavlovitsj av Russland (andre s\xc3\xb8nn av Paul I av Russland) og hans kone Anna Fjodorovna. Tross en omfattende brann i 1803 ble Konstantinpalasset fullf\xc3\xb8rt i 1807. Andrej Voronikhin og Luigi Rusca var ansvarlige for arkitekturen i de \xc3\xb8vre etasjene. Etter Konstantins d\xc3\xb8d gikk palasset til hans nev\xc3\xb8, og Konstantinovitsjgrenen av Romanovdynastiet beholdt sitt eierskap til Strela helt til den russiske revolusjon i 1917.\n_START_SECTION_\nPalasset i det 20. \xc3\xa5rhundre\n_START_PARAGRAPH_\nEtter 1917 forfalt palasset. Det ble f\xc3\xb8rst overf\xc3\xb8rt til en barneleir, deretter til en skole. En periode under andre verdenskrig var Strelna okkupert av tyske styrker som etablerte en marinebase der. Etter krigen sto bare palassets vegger tilbake, alle innvendige utsmykninger var borte. Ingen effektiv restaurering ble foretatt f\xc3\xb8r i 2001, da Vladimir Putin ga ordre om at palasset skulle konverteres til presidentens residens i St.\xc2\xa0Petersburg. Parken, med kanaler, fontener og vindebroer ble deretter gjenskapt etter Le Blonds opprinnelige planer, komplett med en paviljong ved sj\xc3\xb8bredden. Foran palasset st\xc3\xa5r rytterstatuen av Peter den store, som opprinnelig ble installert i Riga i 1911, og n\xc3\xa6rmere bredden av sj\xc3\xb8en finnes Mikhail Sjemjakins modernistiske skulptur av Peters familie vandrende gjennom hagen._NEWLINE_Forut for feiringen av 300-\xc3\xa5rsjubileet for grunnleggelsen av St. Petersburg bestemte den russiske regjeringen at palasset og parkene rundt skulle restaureres som et statlig konferansesenter og presidentresidens. Det renoverte Konstantinpalasset var vertskap for mer enn femti statsoverhoder under St.\xc2\xa0Petersburg jubileumsfeiring i 2003. Tre \xc3\xa5r senere, i juli 2006, var det vertskap for det 32. G8-toppm\xc3\xb8tet. Under disse toppm\xc3\xb8tene ble verdenslederne innkvartert i atten luksuri\xc3\xb8se hytter ved bredden av Finskebukta. Hver av hyttene er oppkalt etter en historisk russisk by. Stallene fra tidlig p\xc3\xa5 1800-tallet ble ombygget til et firestjerners hotell for de \xc3\xb8vrige bes\xc3\xb8kende.\n_START_SECTION_\nAndre landemerker\n_START_PARAGRAPH_\nI n\xc3\xa6rheten av Konstantinpalasset ligger ogs\xc3\xa5 flere andre Romanov-residenser. Det barokke Znamenka, tegnet av Rastrelli, var tidligere hjemsted for Nikolajevitsjgrenen av Romanovfamilien. Det nyklassiske Mikhailovkapalasset tilh\xc3\xb8rte likeledes Mikhailovitsjgrenen av familien._NEWLINE_Av andre landemerker i Strelna kan nevnes en datsja tilh\xc3\xb8rende Mathilde Kstsjessinska og et kloster som n\xc3\xa5 er i ruiner, med flere kirker tegnet av Luigi Rusca. Klosteret er kjent som gravstedet til Zubovbr\xc3\xb8drene og andre adelige russere._NEWLINE_Konstantinpalasset, Treenighetsklosteret, Mikhailovka, og Znamenka inng\xc3\xa5r i verdensarvstedet St. Petersburgs historiske sentrum og relaterte monumenter."